b'\n_START_ARTICLE_\nLeonardo DiCaprio\n_START_SECTION_\nDjetinjstvo\n_START_PARAGRAPH_\nDiCaprio je ro\xc4\x91en u Los Angelesu u Kaliforniji kao jedino dijete Georgea DiCapria, underground strip crta\xc4\x8da i izdava\xc4\x8da stripova, i Irmelin Indenbirken, biv\xc5\xa1e pravne vje\xc5\xbebenice. Njegova majka se preselila iz Oer-Erkenschwicka, Njema\xc4\x8dka u SAD tijekom djetinjstva, dok mu je otac talijanskog i njema\xc4\x8dkog podrijetla. DiCapriovi roditelji upoznali su se dok su poha\xc4\x91ali koled\xc5\xbe te se zajedno preselili u Los Angeles. Ime je dobio prema umjetniku Leonardu da Vinciju, budu\xc4\x87i da je njegova majka stajala ispred da Vincijeve slike u muzeju u Italiji kad je osjetila prvi sinov udarac u utrobi._NEWLINE_DiCapriovi roditelji su se razveli kad je imao godinu dana. Uglavnom je \xc5\xbeivio s majkom, iako ga je otac posje\xc4\x87ivao s vremena na vrijeme. Tijekom djetinjstva je poha\xc4\x91ao osnovnu \xc5\xa1kolu Canterbury. Dio djetinjstva je proveo u Njema\xc4\x8dkoj, gdje su jo\xc5\xa1 \xc5\xbeivjeli maj\xc4\x8dini roditelji, Wilhelm i Helene._NEWLINE_Odabrao je gluma\xc4\x8dku karijeru inspiriran primjerom Adama Starra, posinka njegova oca iz drugog braka koji se pojavljivao u reklamama. U dvanaestoj godini je ve\xc4\x87 tra\xc5\xbeio agenta, ali je isprva odbijen nekoliko puta; jedan agent mu je predlo\xc5\xbeio da anglizira svoje ime u "Lenny Williams", \xc5\xa1to je ovaj odbio.\n_START_SECTION_\nRana karijera\n_START_PARAGRAPH_\nDiCapriova karijera po\xc4\x8dela je 1989. nakon \xc5\xa1to je dobio ulogu u televizijskom filmu Roditeljstvo, gdje je upoznao Tobeyja Maguirea, s kojim je ostao dobar prijatelj. Iste godine se pojavio u sapunici Santa Barbara u ulozi Masona Capwella (u flashbackovima kao tinejd\xc5\xbeer). Od 1991. do 1992. je nastupao u ulozi Lukea Browera, dje\xc4\x8daka besku\xc4\x87nika, u seriji Growing Pains._NEWLINE_No, Di Caprio je najpoznatiji po svojim ulogama u filmovima. Debi je ostvario kao Josh u filmu Critters 3 (1991.), koji se prikazivao u manjem broju kina nakon \xc4\x8dega je ubrzo objavljen na ku\xc4\x87nim formatima._NEWLINE_Dvije godine poslije dogodila se prekretnica u njegovoj karijeri. U filmu \xc5\xbdivot ovog dje\xc4\x8daka je glumio Tobyja, a nastupio je s Robertom De Nirom i Ellen Barkin. Iste godine je portretirao mentalno zaostalog dje\xc4\x8daka u filmu \xc5\xa0to mu\xc4\x8di Gilberta Grapea. Uloga mu je donijela nominaciju za Oscara sa samo 19 godina._NEWLINE_Godine 1995. nastupio je u Potpunoj pomr\xc4\x8dini, izmi\xc5\xa1ljenoj pri\xc4\x8di o strastvenoj i nasilnoj homoseksualnoj vezi izme\xc4\x91u francuskih pjesnika iz 19. stolje\xc4\x87a, Paula Verlaina (David Thewlis) i Arthura Rimbauda (DiCaprio). Uloga je originalno pripala Riveru Phoenixu, ali ju je nakon njegove smrti 1993. preuzeo DiCaprio._NEWLINE_Crno bijeli film Don\'s Plum, niskobud\xc5\xbeetna drama s DiCapriom i nekoliko njegovih prijatelja (uklju\xc4\x8duju\xc4\x87i Tobeyja Maguirea) snimljena je izme\xc4\x91u 1995. i 1996. Njezinu distribuciju u SAD-u i Kanadi kasnije su blokirali upravo njih dvojica jer su tvrdili kako nisu namjeravali snimiti dugometra\xc5\xbeni film koji \xc4\x87e se prikazivati u kinima. Bez obzira na to, film je kasnije premijerno prikazan 9. velja\xc4\x8de 2001. u Berlinu._NEWLINE_Godine 1995. nastupio je u ulozi Jima Carrolla, ovisnika o heroinu, u filmu Dnevnik ko\xc5\xa1arka\xc5\xa1a. 1996. se pojavio u glavnoj ulozi u modernoj ekranizaciji Romeo i Julija Williama Shakespearea. Nakon toga je nastupio u Marvinovoj sobi zajedno s Meryl Streep i Diane Keaton.\n_START_SECTION_\nZrelije razdoblje\n_START_PARAGRAPH_\nDiCaprio se 2002. po\xc4\x8deo udaljavati od svojeg stereotipnog izgleda i po\xc4\x8deo sura\xc4\x91ivati s priznatim redateljima nastupiv\xc5\xa1i u dva epska filma: Bande New Yorka (redatelja Martina Scorsesea) i Uhvati me ako mo\xc5\xbee\xc5\xa1 (redatelja Stevena Spielberga). Kritika je hvalila oba filma. Nastavljaju\xc4\x87i suradnju sa Scorseseom, dvojac se ponovno udru\xc5\xbeio za biografski film o ameri\xc4\x8dkom biznismenu Howardu Hughesu, Avijati\xc4\x8dar, koji mu je donio drugu nominaciju za Oscara za najboljeg glumca._NEWLINE_Godine 2006. ponovno je nastupio u Scorseseovom filmu, Pokojni, ovaj put kao Billy Costigan, inteligentni policajac iz Bostona na tajnom zadatku. Njegov sljede\xc4\x87i film bio je Krvavi dijamant, objavljen 8. prosinca 2006. Iako film nije pro\xc5\xa1ao najbolje kod kritike, DiCaprio je dobio pohvale za autenti\xc4\x8dnost svog zimbabveanskog afrikanerskog naglaska.\n_START_SECTION_\nPrivatni \xc5\xbeivot\n_START_PARAGRAPH_\nDiCaprio je poznati aktivist za za\xc5\xa1titu okoli\xc5\xa1a, a udruge zelenih su odobrile njegov izbor da leti komercijalnim letovima umjesto privatnih \xc4\x8dartera koji koriste vi\xc5\xa1e goriva. _NEWLINE_DiCaprio ima ku\xc4\x87u u Los Angelesu i stan u New Yorku. Kupio je otok u Belizeu gdje planira sagraditi eko-prijateljsko odmarali\xc5\xa1te._NEWLINE_DiCaprio je tako\xc4\x91er bio u vezi s glumicom Kate Winslet tijekom snimanja filma Revolutionary Road 2008.'